用德祖韻送毛彦時二首  其二
作者：程俱
朝代：宋

paragraphs: 斷港冰未泮，海風起蓬蓬。
君行亦良苦，浮家秋復冬。
故人一相遇，醉覺心形融。
道舊有深樂，班荆餘古風。
何當度楊子，起視東井中。
未應迫期會，促步佐一同。
况當萬燈燃，流光煖疏櫳。
胡爲即言别，繫書憑鳥工。
空令千里月，團團出天東。
解舟動棲禽，破曉啼匆匆。
酒闌城西道，已失銜燭龍。
振衣一回首，瞥去如驚鴻。